Covid-19-statistieke: Byna 300 000 gesondheidswerkers ingeënt(Argieffoto: GCIS) Suid-Afrika het teen Dinsdagaand altesaam 1 559 960 bevestigde Covid-19-gevalle gehad en 847 nuwe gevalle is aangemeld. Só het dr. Zweli Mkhize, minister van gesondheid, aangekondig toe hy die jongste Covid-19-statistieke vir die land bekendgemaak het. Nog 67 Covid-19-verwante sterftes is in Suid-Afrika bevestig, wat die landwye totaal op 53 423 te staan bring. Altesaam 28 van die sterftes is in Gauteng aangemeld, gevolg deur 19 in Noordwes, nege in die Vrystaat, agt in die Oos-Kaap, twee in die Noord-Kaap en een in die Wes-Kaap. Altesaam 1 485 315 pasiënte het in dié stadium reeds herstel. Die departement het aangedui dat altesaam 292 623 gesondheidswerkers teen Dinsdagaand reeds teen Covid-19 ingeënt is. Provinsiale statistieke: Gauteng: 417 799 KwaZulu-Natal: 335 245 Wes-Kaap: 284 404 Oos-Kaap: 195 707 Vrystaat: 84 805 Mpumalanga: 76 373 Noordwes: 64 991 Limpopo: 63 460 Noord-Kaap: 37 176